กกต. ประกาศผลการคำนวณจำนวน ส.ส. แบบบัญชีรายชื่อใหม่ หลังศาลฎีกาพิพากษาคดี
กกต. ประกาศผลการคำนวณจำนวน ส.ส. แบบบัญชีรายชื่อใหม่ หลังศาลฎีกาพิพากษาคดี นายชาติชาย วรพิพัฒน์ ส่งผลให้สัดส่วนของพรรคประชาธิปัตย์ ลดลง 1 คน และพรรคไทรักธรรมได้ ส.ส. 1 คนคณะกรรมการการเลือกตั้ง(กกต.) เผยแพร่เอกสารข่าว เรื่อง การประกาศผลการคำนวณจำนวนสมาชิกสภาผู้แทนราษฎร แบบบัญชีรายชื่อใหม่ ตามที่ศาลฎีกาได้มีคำพิพากษาคดีระหว่าง กกต. ผู้ร้อง นายชาติชาย วรพิพัฒน์ ผู้คัดค้าน เรื่อง พระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร พ.ศ. 2561 เรื่อง ขอให้เพิกถอนสิทธิสมัครรับเลือกตั้ง เมื่อวันที่ 21 มกราคม 2563 โดยศาลฎีกามีคำพิพากษาว่า ผู้คัดค้านกระทำการอันเป็นการฝ่าฝืนกฎหมายว่าด้วยการเลือกตั้ง ส.ส. มาตรา 73 วรรคหนึ่ง (5) โดยการใส่ร้ายด้วยข้อความอันเป็นเท็จหรือ จูงใจให้เข้าใจผิดในคะแนนนิยมของผู้สมัคร และพรรคการเมืองเพื่อจูงใจผู้มีสิทธิเลือกตั้งลงคะแนนให้แก่ตนเอง หรือผู้สมัครอื่น เป็นการทุจริตการเลือกตั้ง ให้เพิกถอนสิทธิสมัครรับเลือกตั้งของ นายชาติชาย ผู้คัดค้าน มีกำหนด 10 ปีนับแต่วันที่มีคำพิพากษาตามรัฐธรรมนูญ มาตรา 226 วรรคสามประกอบกฎหมายว่าด้วยการเลือกตั้ง ส.ส.มาตรา 138 วรรคหนึ่งกกต. จึงมีมติให้คำนวณหาจำนวน ส.ส.แบบบัญชีรายชื่อของแต่ละพรรคการเมืองใหม่ โดยมีวิธีการคำนวณตามกฎหมายว่าด้วยการเลือกตั้ง ส.ส. มาตรา 131 วรรคสอง โดยนำคะแนนรวมทั้งประเทศที่พรรคการเมืองทุกพรรคส่งผู้สมัครรับเลือกตั้ง แบบบัญชีรายชื่อ ที่ได้รับจากการเลือกตั้ง ส.ส.แบบแบ่งเขตเลือกตั้งเมื่อวันที่ 24 มีนาคม 2562 และการเลือกตั้ง ส.ส.จังหวัดเชียงใหม่ เขตเลือกตั้งที่ 8 ใหม่ เมื่อวันที่ 26 พฤษภาคม 2562 ที่ กกต.ประกาศผลการเลือกตั้ง ส.ส.แบบแบ่งเขตเลือกตั้งครบ 350 เขตเลือกตั้งมาเป็นฐานคะแนนในการคำนวณ เพื่อหาจำนวน ส.ส.แบบบัญชีรายชื่อ ปรากฏผลการคำนวณที่เปลี่ยนแปลงไปจากเดิม พรรคประชาธิปัตย์ ได้รับการจัดสรร ส.ส.บัญชีรายชื่อลดลง จากเดิมที่ได้รับการจัดสรรจำนวน 20 คนเหลือ 19 คน ขณะที่พรรคไทรักธรรม ได้รับการจัดสรร ส.ส.แบบบัญชีรายชื่อใหม่ 1 คน จากเดิมที่ไม่ได้รับการจัดสรรอย่างไรก็ตาม ในการคำนวณครั้งนี้ ไม่นำผลคะแนนการเลือกตั้ง ส.ส.เขตเลือกตั้งจังหวัดนครปฐม เขตเลือกตั้งที่ 5 แทนตำแหน่งที่ว่าง เมื่อวันที่ 23 ตุลาคม 2562 และการเลือกตั้ง ส.ส.ขอนแก่น เขตเลือกตั้งที่ 7 แทนตำแหน่งที่ว่าง เมื่อวันที่ 22 ธันวาคม 2562 มาคำนวณจำนวนสมาชิก ส.ส.แบบบัญชีรายชื่อใหม่ เนื่องจากการเลือกตั้งดังกล่าวไม่เป็นเหตุให้ต้องคำนวณจำนวน ส.ส.แบบบัญชีรายชื่อใหม่ ตามมาตรา 131 แห่งกฎหมายว่าด้วยการเลือกตั้ง ส.ส.